Kaap skop vas teen 20% tariefverhogingKaapstad. (Foto: Verskaf) Die Kaapstadse raad het Eskom Woensdag skriftelik versoek om sy aansoek om die land se kragtarief met 20,5% te verhoog, terug te trek. Eskom vra in sy aansoek aan die nasionale energiereguleerder (Nersa) dat dié verhoging vir die 2022‑’23-boekjaar landwyd ingestel moet word. Geordin Hill-Lewis, Kaapstad se burgemeester, meen dié verhoging is onregverdig en dat Kapenaars dit nie kan bekostig nie. In sy skrywe aan André de Ruyter, Eskom se uitvoerende hoof, vra Hill-Lewis dat die aansoek formeel onttrek moet word of dat die verhoging andersins aangepas word sodat dit in lyn met inflasie is. “Soos die meeste Suid-Afrikaners sukkel Kapenaars ook om finansieel kop bo water te hou. Die Covid-19-pandemie en nasionale inperking het die sluiting van honderde ondernemings en die verlies van duisende werksgeleenthede tot gevolg gehad. “Ons inwoners steier reeds onder die las van die stygende koste van energie, brandstof, kos en basiese verbruikersgoedere.” Hill-Lewis sê ŉ tariefverhoging van 5,5%, soos tans deur die verbruikersprysindeks (VPI) uiteengesit, sou ŉ redeliker verhoging gewees het. “Die prys van elektrisiteit het die afgelope 13 jaar met 307% gestyg, wat inflasie ver oorskry. Ten spyte daarvan dat Suid-Afrikaners meer vir krag betaal, het hulle onbetroubare elektrisiteitsvoorsiening ervaar.” Hill-Lewis het ook benadruk dat die land die afgelope twee jaar die ergste inwerkingstelling van beurtkrag nóg ervaar het. “Ek het aan mnr. De Ruyter erkenning gegee dat daar onder sy bestuur baie gedoen is om doeltreffendheid by Eskom te verbeter, en ek het sy pogings in dié verband geloof. Ek het ook toegegee dat Eskom duidelik verdere dringende stappe moet doen om sy skuld te verminder en sy finansiële volhoubaarheid te verbeter. Om dié las op sukkelende verbruikers se skouers te plaas, behoort egter nie die verstekoplossing te wees nie.” Die burgemeester het in sy skrywe ook voorgestel dat Eskom se salarisrekening gesny moet word, en dat met “beginsellose verskaffers” wat goedere en dienste aan Eskom teen massiewe opgejaagde pryse lewer, gekanselleer word. Eskom word ook versoek om ŉ daadwerklike oplossing vir korrupsie en wanbestuur te vind, geld wat tydens die staatskapingstyperk geplunder is te herwin en ŉ groter fokus op skuldinvordering te plaas. “Die wet vereis dat Nersa die 2022‑’23-prysbepaling teen nie later nie as 15 Maart in die parlement ter tafel moet lê. Dit beteken daar is nog tyd vir Eskom om sy aansoek dringend te hersien. Die stad sal lede van die Suid-Afrikaanse Vereniging vir Plaaslike Regerings (Salga), Nersa, en ander belanghebbendes versoek om Eskom se aansoek teen te staan ​​indien hulle versuim om dit te hersien,” lui die skrywe. “Dit is ŉ uiterste onreg dat gewone Kapenaars – en inderdaad inwoners van elke munisipaliteit in die land – gedwing word om die koste te dra van Eskom se onvermoë om sy eie probleme op te los. “Boonop sal die beplande verhoging sukkelende ondernemings se vermoë om winsgewend te funksioneer verder beperk, en dit byna onmoontlik maak om werk te behou en te skep. Dit sal die hoop op ekonomiese herstel in Suid-Afrika vernietig en bydra tot die armoedelas.”